CELEX: 32021D1878
Language: fi
Date: 2021-10-25 00:00:00
Title: Komission täytäntöönpanopäätös (EU) 2021/1878, annettu 25 päivänä lokakuuta 2021, .eu-aluetunnusrekisterin nimeämisestä (ETA:n kannalta merkityksellinen teksti)

26.10.2021   
               
               
                  FI
               
               
                  Euroopan unionin virallinen lehti
               
               
                  L 378/22
               
            
         KOMISSION TÄYTÄNTÖÖNPANOPÄÄTÖS (EU) 2021/1878,
         annettu 25 päivänä lokakuuta 2021,
         .eu-aluetunnusrekisterin nimeämisestä
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon .eu-aluetunnuksen toteuttamisesta ja toiminnasta sekä asetuksen (EY) N:o 733/2002 muuttamisesta ja kumoamisesta ja komission asetuksen (EY) N:o 874/2004 kumoamisesta 19 päivänä maaliskuuta 2019 annetun Euroopan parlamentin ja neuvoston asetuksen (EU) 2019/517 (1) ja erityisesti sen 8 artiklan,
         ottaa huomioon Euroopan parlamentin ja neuvoston asetuksen (EU) 2019/517 täydentämisestä vahvistamalla kelpoisuus- ja valintaperusteet ja menettely .eu-aluetunnuksen rekisterin nimeämiseksi 14 päivänä toukokuuta 2020 annetun komission delegoidun asetuksen (EU) 2020/1083 (2) ja erityisesti sen 9 artiklan 3 kohdan,
         sekä katsoo seuraavaa:
         
                     (1)
                  
                  
                     Komission on nimettävä .eu-aluetunnuksen organisoinnista, hallinnosta ja hallinnoinnista vastaava rekisteri avoimen, läpinäkyvän ja syrjimättömän valintamenettelyn perusteella. Komissio järjestää valintamenettelyn kahdessa vaiheessa, eli komissio arvioi ensin hakijoiden valintakelpoisuuden ja vahvistaa sen jälkeen valintakelpoisten hakijoiden paremmuusjärjestyksen delegoidussa asetuksessa (EU) 2020/1083 määriteltyjen valintaperusteiden pohjalta.
                  
               
                     (2)
                  
                  
                     Komission ja rekisterin välinen .eu-aluetunnuksen organisointia, hallintoa ja hallinnointia koskeva nykyinen sopimus allekirjoitettiin 10 päivänä lokakuuta 2014 viideksi vuodeksi, ja sen voimassaoloa jatkettiin vuonna 2019 kolmella vuodella. Sopimuksen voimassaolo päättyy 12 päivänä lokakuuta 2022.
                  
               
                     (3)
                  
                  
                     Komissio julkaisi 1 päivänä maaliskuuta 2021Euroopan unionin virallisessa lehdessä .eu-aluetunnusrekisterin valintaa koskevan hakuilmoituksen (2021-026011), jossa se pyysi hakemuksia organisaatioilta, jotka haluavat hoitaa .eu-aluetunnuksen organisointi-, hallinto- ja hallinnointitehtäviä.
                  
               
                     (4)
                  
                  
                     Hakemusten määräaika oli 18 päivänä toukokuuta 2021, ja ilmoituksen perusteella saatiin viisi hakemusta.
                  
               
                     (5)
                  
                  
                     Valintamenettelyn ensimmäisessä vaiheessa komissio arvioi poissulkemisperusteiden puuttumista ja sitä, täyttivätkö hakijat kelpoisuusvaatimukset. Neljä hakemusta todettiin valintakelpoisiksi. Valintakelpoisten hakijoiden luettelo julkaistiin 9 päivänä heinäkuuta 2021, ja komissio ilmoitti kullekin hakijalle menettelyn ensimmäisen vaiheen tuloksista.
                  
               
                     (6)
                  
                  
                     Menettelyn toisessa vaiheessa komissio arvioi valintakelpoiset hakijat ja asetti ne paremmuusjärjestykseen valintaperusteiden pohjalta. Komissio tutki hakemukset ja laati tulostaulun, joka koostuu kunkin hakemuksen yksittäisistä pistemääristä. Hakemusten laatua arvioitiin hakuilmoituksen 3.2 kohdan mukaisesti ehdotetun palvelun laadun, rekisterin tehtävien hoitamiseen ehdotettujen henkilöstöresurssien ja teknisten resurssien riittävyyden ja hakijoiden taloudellisten valmiuksien perusteella. Komissio sai hakemusten analysoinnissa apua myös riippumattomilta ulkopuolisilta asiantuntijoilta.
                  
               
                     (7)
                  
                  
                     Komissio vahvisti hakijoiden paremmuusjärjestyksen. Ensimmäiselle sijalle asetettu hakija eli European Registry for Internet Domains (EURid) olisi nimettävä seuraavaksi .eu-aluetunnusrekisteriksi, ja hakuilmoituksen mukaisesti sitä olisi pyydettävä aloittamaan neuvottelut sopimuksen allekirjoittamisesta. Tällaiseen sopimukseen sovelletaan komission täytäntöönpanoasetuksessa (EU) 2020/857 (3) vahvistettuja periaatteita.
                  
               
                     (8)
                  
                  
                     Jos valitun hakijan ja hankintaviranomaisen väliset sopimusneuvottelut lopetetaan ilman sopimuksen tekemistä, delegoidun asetuksen (EU) 2020/1083 10 artiklan mukaisesti komissio nimeää paremmuusjärjestyksessä seuraavana olevan hakijan rekisteriksi,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            European Registry for Internet Domains (EURid) nimetään .eu-aluetunnusrekisteriksi, jonka tehtäväksi annetaan .eu-aluetunnuksen organisointi, hallinto ja hallinnointi asetuksen (EU) 2019/517 8 artiklan 3 kohdan mukaisesti, ellei 2 artiklan säännöksistä muuta johdu.
         
         
            2 artikla
            Asetuksen (EU) 2019/517 8 artiklan 4 kohdan mukaisesti European Registry for Internet Domainsia (EURid) pyydetään tekemään sopimus, jossa määritellään ehdot, joiden mukaisesti komissio valvoo rekisterin harjoittamaa .eu-aluetunnuksen organisointia, hallintoa ja hallinnointia.
            Jos European Registry for Internet Domainsin (EURid) ja komission väliset sopimusneuvottelut lopetetaan ilman sopimuksen tekemistä, komission delegoidun asetuksen (EU) 2020/1083 10 artiklan mukaisesti rekisteriksi nimetään paremmuusjärjestyksessä seuraavana oleva hakija.
            Palveluntarjontasopimus tehdään aluksi viiden vuoden kaudeksi, ja sen voimassaoloa voidaan jatkaa kerran enintään viideksi vuodeksi.
         
         
            3 artikla
            Kumotaan komission täytäntöönpanopäätös 2014/207/EU (4).
         
         
            4 artikla
            Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 25 päivänä lokakuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 91, 29.3.2019, s. 25.
         
            (2)  EUVL L 239, 24.7.2020, s. 1.
         
            (3)  Komission täytäntöönpanoasetus (EU) 2020/857, annettu 17 päivänä kesäkuuta 2020, Euroopan parlamentin ja neuvoston asetuksen (EU) 2019/517 mukaisesti Euroopan komission ja .eu-aluetunnusrekisterin välillä tehtävään sopimukseen sisällytettävistä periaatteista (EUVL L 195, 19.6.2020, s. 52).
         
            (4)  2014/207/EU: Komission täytäntöönpanopäätös, annettu 11 päivänä huhtikuuta 2014, .eu-aluetunnusrekisterin nimeämisestä (EUVL L 109, 12.4.2014, s. 41).